We ktzitzij cnewajoꞌ nenimaj cꞌaraꞌ nak quenbij chewa chneban.
Y anen quencꞌutuj tzra Ttixel che arjaꞌ nutak ta jun chic Toꞌonel ewxin y necꞌjeꞌa ewqꞌuin junlic.
Je ntaꞌk pchic ewqꞌuin jaraꞌ Espíritu Santo,
ne ktzitzij njelal je nbij.
Jeꞌ wnak xruqꞌuin rwech ruchꞌlew ykul waꞌ quecꞌuꞌx j-eꞌ cꞌaraꞌ mesquier nquecwina nquechꞌob nak rbanic Espíritu Santo y majoꞌn nquecꞌul ta,
com j-eꞌ mesquier nquetzꞌet rwech y majoꞌn cutkin ta rwech rmal cꞌaraꞌ tak nqueban caraꞌ.
Per ixix ewutkin rwech com arjaꞌ cꞌola ewqꞌuin y necꞌjeꞌ na ptak ewanm.
Anen quenba per majoꞌn quenban cta chewa ix ajniꞌ chꞌtak mibiꞌ,
quenmloj pe chna jmul ewqꞌuin.
Xjarlal qꞌuemjaꞌna quenba,
per tak xtenba majoꞌn quenquetzꞌet chta jeꞌ wnak xruqꞌuin rwech ruchꞌlew ykul waꞌ quecꞌuꞌx,
per ixix cnetzꞌet na.
Com anen newcꞌan utzlaj cꞌaslemal je rxin junlic rmal cꞌaraꞌ newcꞌaj na ixix chkaꞌ utzlaj cꞌaslemal je rxin junlic.
Tak xtpeta Espíritu Santo jaraꞌ bien nchꞌobtaj chic ewmal chanen xjun kabnon ruqꞌuin Ttixel,
y nchꞌobtaja ewmal chkaꞌ xjun chic ebnon wqꞌuin y anen xjun nebnon ewqꞌuin.
Jeꞌ wnak jnecnimaj ntzojbal y nqueyic ptak canm,
tzraꞌ nquetzꞌeꞌt waꞌ che ktzitzij quencajoꞌ.
Jeꞌ wnak jquencajoꞌ nquejoꞌx cꞌa arj-eꞌ chkaꞌ rmal Nedtaꞌ,
y quenwajoꞌ anen chkaꞌ y quenkꞌalsaj wiꞌ chquewech.
Cꞌjaraꞌ cawra xbixa tzra rmal Judas,
per mjaraꞌ ta Judas Iscariote:
—¿Nak rbanic cꞌaraꞌ nabij atet che nakꞌalsaj awiꞌ chkawech y majoꞌn nakꞌalsaj ta awiꞌ chquewech jeꞌ wnak je xe chwech ruchꞌlew ykul waꞌ quecꞌuꞌx?
—Jeꞌ wnak ne ktzitzij quencajoꞌ necnimaj cꞌaraꞌ ntzojbal.
Wcaraꞌ nqueban nquejoꞌx cꞌaraꞌ rmal Nedtaꞌ y ok c-eꞌ ruqꞌuin Nedtaꞌ nokekaja cuqꞌuin y jcanm noca kuchoch y chpam nokqꞌueꞌ waꞌ.
Jeꞌ wnak jmajoꞌn quencajoꞌ ta majoꞌn necnimaj ta ntzojbal,
y jtzij je emjon rcꞌaxic camic manen ta enwankersyona,
jaꞌ Ttixel jtakyon pa wxin jaraꞌ biyona chwa.
Njelal jawra quenchol cana chewa perc qꞌuencꞌo na ewqꞌuin.
Per tak xtquenel ela checjol cꞌjaraꞌ ntaꞌk pchic jun ewqꞌuin tzan etoꞌic y jaraꞌ Espíritu Santo,
arjaꞌ ntaꞌk ta rmal Nedtaꞌ y pnubiꞌ anen ntaꞌk twaꞌ.
Arjaꞌ necꞌtuwa chewech njelal achnak y nnataj na njelal achnak je nbin cana chewa.
Anen quenba per quenyaꞌ cana chewa che quiꞌil necꞌjeꞌa ewanm chwech Dios ajniꞌ nebnon anen.
Per jaraꞌ mjunam ta ruqꞌuin ajniꞌ nuyaꞌ rwech ruchꞌlew.
Me tyoꞌj ta ecꞌuꞌx y mtexibej ta ewiꞌ chkaꞌ.
Ixix xewcꞌaxaj tak xenbij cawra chewa:
—Anen quenba per quenmloj pe chna jmul ewqꞌuin.
Ruqꞌuin Nedtaꞌ quenba waꞌ,
caraꞌ xenbij chewa.
Per wext congan cnewajoꞌ xixquicot tcꞌaraꞌ tak xenbij chewa chruqꞌuin Nedtaꞌ quenba waꞌ com Nedtaꞌ más nim rukꞌij chenwech anen.
Camic ney-on pon chic rbixic chewa nak qꞌuemjaꞌna tbaꞌna chwa ch-utz cꞌaraꞌ tak xtbantaja neykeꞌa junlic ecꞌuꞌx wqꞌuin.
Xjurat chic encꞌola checjol che noktzijona,
caraꞌ quenbij chewa com diablo jnebnowa mandar rxin rwech ruchꞌlew arjaꞌ xyamer nerkaja che nchapic.
Per arjaꞌ majoꞌn rukꞌaꞌ chwa,
majoꞌn achnak quenrchapbej.
Xerwaraꞌ anen quenyaꞌ wiꞌ prukꞌaꞌ ch-utz cꞌaraꞌ jeꞌ wnak xruqꞌuin rwech ruchꞌlew ykul waꞌ quecꞌuꞌx ncutkij bien che anen congan quenwajoꞌ Ttixel ch-utz cꞌaraꞌ bien ncutkij che nniman jbin chwa rmal jaꞌ Ttixel.
Camic quixyictaja,
joꞌ koꞌel ela chpam jawra lwar.